**Татар телендә гомуми белем бирү оешмалары укучылары өчен татар әдәбиятыннан олимпиада сораулары**

**(муниципаль тур, 2022-2023 уку елы) 7 нче сыйныф**

**Максималь балл – 55 балл**

**Җаваплар**

1. **Теоретик бирем (15 балл).**

1.Халык авыз иҗаты әсәрләре һәм язма әдәбият әсәрләре арасындагы аермаларны санап чык һәм һәр ике төр әсәрләргә дә өчәр мисал яз. (10 балл)

***Халык авыз иҗаты әсәрләре телдән иҗат ителеп, телдән-телгә күчеп саклана. Аның авторы, язылу вакыты билгеле булмый. Алар язмача теркәлми калырга да мөмкин. Телдән-телгә күчеп сакланулары аларның төрле вариантлары барлыкка килүенә сәбәп була. Һәр сөйләүче аны үзенчә баета, үз максатларына яраклаштырып куя. Шуның өчен ул күмәк иҗат характерында була. Халык авыз иҗаты әсәрләрендә жанр чикләре төгәл аерылып тормаска да мөмкин, ул синкретик характерда. Мәсәлән, бер үк вакытта бию, җыр, драматик хәрәкәтләр дә кушылып китә. Халык иҗаты әсәрләрендә әзер образлар, билгеле бер калыпка салу, шаблон куллану сизелә. Халык иҗаты әсәрләре тыңлаучыны, аның зәвыгын күздә тота, тыңлаучыга мөрәҗәгать алгы планга чыга. Халыкның көнкүреше белән турыдан-туры бәйлелектә була.***

***Язма әдәбият билгеле бер авторның, язма формада укучысына җиткергән әсәре. Язмача теркәлгәнгә аңа вариантлылык хас түгел (әгәр автор үзе үзгәртеп эшләмәсә). Язылу вакыты да билгеле (аерым чыгарылма булуы мөмкин, автор әсәренең төгәл язылу датасы ачык булмаган очрак була ала). Автор әсәрләрендә жанр чикләре төгәл, әсәр төзелеше һәм образлар системасы, язучының стиле ачык билгеләнгән була.***

2 Әдәби төшенчәгә бирелгән аңлатма дөрес булырлык итеп, төшеп калган сүзләрне куй. (5 балл)

Аерым халыкның тарихына, мифологик ышануларына нигезләнгән героик эчтәлекле, романтик рухлы, эпик әсәр **дастан** дип атала. Геройлары мәхәббәт һәм бәхет өчен көрәшүче гашыйк затлар булса, мондый әсәрләр **мәхәббәт дастаны** була.

1. **Өзекне укы һәм тәкъдим ителгән сорауларга җавап бир. (15 балл)**

Кич гаҗәеп гүзәл иде, каралҗым күк йөзен аксыл җәүһәр кисәкләре төсле балкып торган хисапсыз шаян йолдызлар бизи, җирдә диңгез буйлап куе караңгылыкны ачып җибәргән саргылт-кызыл факеллар яна. Ерак-ераклардан чит промыслоларда яндырылган шундый ук факелларның төмсә (тонык) һәм юаш утлары караңгы диңгез буйлап су өстеннән күңелгә ягымлы йомшак нур сызыклары җибәреп торалар. Алар диңгез өстендә гүя елмаялар, гүя көләләр. Әллә нинди төпсез тирәнлек һәм серләр эчендә уйнап, җанга аңлашылмаган бер дәрт, җылылык һәм рәхәтлек бирәләр. Кайсылары ераклардан чагылып, гүя елый-елый әкренләп сүнәргә торалар, кемнедер бәхилләшергә чакыралар... Диңгез ягыннан искән йомшак кына җил, чак хис итәрлек таза су һәм тоз исләре аңкытып, битләрне сыйпый, миләрне кытыкландырып, күңелләрне рәхәтләндерә иде.

1.Әсәрнең исемен, жанрын һәм авторын язып куй. (3 балл)

***«Акчарлаклар», повесть, Шәриф Камал.***

2. Әсәрнең темасын, проблемасын һәм автор идеясен ачыклап яз. (6 балл)

***Әсәр гади хезмәт кешесенең бәхете, сезонлы хезмәткә ялланган эшчеләр тормышы турында. Сюжет сызыгының ике тармагы: балык тоту, акча эшләргә омтылу һәм Гариф белән Газизәнең әкрен генә үстерелә барган хисләре тарихы. Автор ару-талусыз эшләргә сәләтле, ярдәмчел, гади, чиста күңелле хезмәт кешесенең бәхетсезлегенең сәбәпләрен эзли. Әсәрдә кешене бәхетле итәргә, теләк максатларына якынайтырга тиешле хезмәт ни өчен бәхет китерми дигән проблема куела. Ш. Камал «кеше хезмәте белән бәхетле» дигән фикерне ассызыклый. Хезмәткә күңел бирү, аңа яшәү чыганагы итеп карау, һәр эшкә күтәренке күңел белән күмәкләшеп керешү, Газизәнең дә башкалар янына эшкә омтылып торуы, эш булмаганда эч пошу һ.б. Ш.Камалның кеше тормышында хезмәтне алга куюын күрсәтә. Әмма нәтиҗәсе булмаган эш, башкалар кесәсен баету өчен генә хезмәт итү кешене бәхетле итә алмый, киресенчә, өмете киселеп, канатсыз кош хәленә китерә. Акчарлаклар белән эшчеләрне янәшә куеп, автор әсәрнең идеясен ача. Кешене максатына илткән, өметләрен тормышка ашырырга ярдәм иткән хезмәт кенә кешене бәхетле итә. Гаделсезлеккә, эксплуатациягә корылган капиталистик җәмгыятьтә бу мөмкин түгел. Әмма хезмәт кешесенең төшенкелеккә бирелмәвен сурәтләве аша, автор аның бәхеткә ирешәчәгенә ышаныч белдерә.***

3. Әсәрдә кайсы образ психологик яктан тирәнтен ачылган? Аның эчке күңел кичерешләре, рухи дөньясы кайсы вакыйгаларда ачыла? Шул хакта яз.(6 балл)

***«Акчарлаклар» повестенда Гариф образы психологик яктан тирәнтен ачылган образ. Автор аның белән, иң элек, көчле, таза егет буларак таныштыра. Гариф сүзнең кирәген генә сөйли, иптәшләре арасында дәрәҗәле, кешеләр белән тиз аралаша, уртак тел таба белә торган егет. Ул һәрнәрсәне күзәтә, күңеле аша үткәрә. Бу аның хезмәткә килеп урнашуының беренче көннәрендә дә, Шәрәфи агай гаиләсендә Газизәне тәүге тапкыр күргәндә һәм аның белән соңгы саубуллашуында да чагыла. Аның рухи кичерешләре «Егет елый иде» дигән бүлектә тирәнтен ачыла. Гарифның күңел дөньясы, үзе генә белгән хатирәләре, истәлекләре, киләчәккә өметләре бар. Язучы Гарифны хисләрегә бай, тормышны җаны аша үткәрүче нечкә күңелле шәхес буларак ача. Бу бүлектә без аның күңелендә кинәт ике хис бәрелешүен күрәбез. Шыксыз бушлык, үткәннәрнең авыр хатирәсе. Тәмле ризык, ягымлы сүз, гаилә җылысы күрми төрле җирләрдә үткәрелгән вакытлар – болар бөтенесе күңелне катырган, хисләрне эчкә яшерергә өйрәткән. Әмма Шәрифи карт гаиләсендәге җылы мөнәсәбәт, кайгыртучанлык, Газизәнең ягымлы мөгамәләсе, ярдәмчеллеге аның хисләре ташуга сәбәп була. Ул гомере буе көтеп яшәгән күңел җылысын таба. Тормышын күңеленнән кичерә, күз яшьләренә ирек бирә. Бу бүлектә Гарифның эчке дөньясы, психологик халәте тулысы белән ачыла.***

1. **Шигъри әсәр белән эш. (14 балл)**

Әй авыл, син мең шәһәрдән

Мең кабат ямьле вә хуш:

Бер кеше юк бер урамда...

Нинди тын һәм нинди буш.

Нинди иркен, нинди рәхәт,

Нинди бар җир гөл генә;

Синдә төн дә юк, төнең дә

Бер болытлы көн генә.

Ул кара бер күгеңә – бу

Фирүзә бит, бик зуры,

Күр аеңны, кайда бар бу?

Бер гаҗәеп бит нуры!

Нинди нурлар сачрәтеп ул

Уйный, нәкъ нурда йөзә,

Нәкъ көлә, нәкъ елмая, нәкъ

Юри бәгъреңне өзә.

Нинди тамчы-тамчы нурлар

Сачраган күк йөзенә,

Чеп-чуар чын бриллиант

Сипкәнмени, күр үзенә.

Һәм гаҗиб бер яктылыкта

Җир көмеш төсле тора:

Анда – урман һәм дә таулар,

Монда кырлар яктыра.

Синдә бар да чын матур һәм

Чын матур синдә генә,

Тагы да артыр бер матурлык,

Китдисәм мин дә менә.

(С. Рәмиев «Авыл»)

1.Рифмалашкан сүзләрне табып, парлап яз. (3 балл)

***Хуш – буш, гөл генә – көн генә һ.б.***

2. Шагыйрь авыл табигатен тасвирлау өчен нинди образларга мөрәҗәгать иткән? Чагыштыру һәм метафораларны табып күрсәт.(6 балл)

***Лирик герой авыл табигатенең матурлыгын ачу өчен, иң элек, аны шәһәргә каршы куя (мең шәһәрдән, мең кабат ямьле вә хуш). Ул авылның төнге табигатен тасвирый. Төнге авылның матурлыгын, тынлыгын сурәтләү өчен ул гаҗәеп матур чагыштырулар таба. Аның төне дә бер болытлы көн кебек якты. Укучы алдына авыл төненең искиткеч матур картинасын ясап куя. Күк йөзе – фирүзә (асылташ), йолдызлар – бриллиант, җир – көмеш сыман.***

3. Лирик герой үзеннән канәгатьме? Бу фикер шигырьнең кайсы юлларыннан аңлашыла. Шул шигырь юлларына нигезләнеп, аның күңел халәтен әйтеп бир. (5 балл)

***Лирик геройның үзеннән канәгатьсезлеге сизелә. Ул үзен бу матурлыкның ямен җибәрүче буларак күрә: Тагы да артыр бер матурлык,***

***Китдисәм мин дә менә.***

***Бу юлларда лирик геройның үз-үзеннән ризасызлыгы, күңел төшенкелеге аңлашыла.***

1. **Телнең тәмен беләсеңме?(3 балл)**

1.Бирелгән сүзләрнең мәгънәсен аңлатып яз.(1,5 балл)

а) илтифат – ***игътибар***

ә) шөһрәт – ***дан, дәрәҗә***

б)вәхши – ***явыз, ерткыч***

2.Бер өлеше бирелгән мәкальләрнең, дөрес итеп, икенче яртысын табып яз. (1.5 балл)

а)Балның үзе тәмле, *авызның сүзе тәмле*.

ә)Аяк белән абынудан, *тел белән абыну яман.*

б) Акыллы бер тапкыр алданыр, *акылсыз мең тапкыр алданыр.*

**V. Иҗади эш. (8 балл)**

Татарстанга килгән кунак синнән татар театры турында сораса, син аңа нәрсәләр сөйли аласың? Ирекле формада шул хакта яз.